Die doel met die fees is om die breër Suid-Afrikaanse samelewing kennis te laat maak met verskeie aspekte van die Griekse kuns en lewenswyse.
Grootste onder die uitvoerende kunstenaars wat gehoor gaan word, is die 27-jarige pianis Dimitris Sgouros, wat reeds 'n loopbaan van 22 jaar agter die rug het. Dié wonderkind wat die oorgang na volwasse kunstenaar sonder enige letsels deurstaan het, gaan in vier solo-uitvoerings en 'n concerto gehoor kan word.
In die jare negentig het Sgouros weer tekens van lewe begin toon, met onder meer 'n uitvoering vir die koninklikes van Brittanje in Buckingham-paleis, maar dit was so anderhalf jaar gelede, in September 1997, dat dié pianis weer in die openbare kollig verskyn het, met wat nou al bekend geword het as sy kenwysie, of sal 'n mens sê se kenconcerto Rachmaninof se Derde. Dit was toe pres. Boris Jeltsin hom na Moskou genooi het vir die 850ste herdenkingsjaar van die Russiese hoofstad.
Die Linder-konsert begin gepas met 'n werk van die Griekse komponis Nikolaos Skalkottas, wat vanjaar presies 'n halfeeu gelede in Athene oorlede is Vyf kort Griekse danse, drie jaar voor sy dood gekomponeer.
Die konsert volg op die onvergeetlike Theodorakis-konsert in November verlede jaar by Unisa. Toe kon g'n sterfling 'n kaartjie bekom nie; alle kaartjies is deur die Griekse gemeenskap opgeraap.